Diari Oficial de la Generalitat Valenciana


Sumari del DOGV 3225, del 20-04-1998 (1998/2657)

Informació pública i simultània competència entre iniciatives del programa d'actuació integrada de la unitat d'actuació número 1 del pla parcial que desenvolupa el sector oest del macro/sector SUP-2.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3225

Data del DOGV
:   20-04-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/2657


Organisme emissor
:   Ajuntament de Sagunt

Tipus de document
:   Anunci

Informació pública i simultània competència entre iniciatives del programa d'actuació integrada de la unitat d'actuació número 1 del pla parcial que desenvolupa el sector oest del macro/sector SUP-2. [1998/A2657]
  
Mitjançant la Resolució de data 25 de febrer de 1998, de l'Alcaldia, s'ha resolt el que segueix:
  
Sotmetre al tràmit d'informació pública i simultània competència entre iniciatives el Programa d'Actuació Integrada de la Unitat d'Actuació número 1 del pla parcial, que desenvolupa el sector oest del macro/sector SUP-2.
  
Vist que el Ple de la corporació municipal extraordinària, de data 17 d'octubre de 1997, va acordar sotmetre al tràmit d'informació pública la modificació puntual del Pla General d'Ordenació, que comprenia substancialment la divisió en dos sectors, est i oest, del sector SUP-2.
  
Vist que s'ha complit aquest tràmit, sobre el qual va informar favorablement la Conselleria d'Obres Públiques, Urbanisme i Transports de la Generalitat Valenciana, mitjançant un informe del director general d'Urbanisme i Ordenació Territorial de data 10 de desembre de 1997.
  
Vist que l'esmentat expedient figura en l'ordre del dia del Ple de la corporació de data 24 de febrer d'enguany, per al tràmit d'aprovació provisional d'aquesta modificació.
  
Vist que, amb data 10 de febrer de 1998, ha tingut entrada en aquest Ajuntament la proposta de programa d'actuació integrada, presentada pel senyor Enrique Banuelos de Castro, en nom i representació de l'entitat mercantil SUP-2 Sagunto, SL, que inclou el següent:
  
a) Pla Parcial del Sector Oest del SUP-2, redactat pels tècnics Fernando Juan Samper i Celso Varela Galán.
  
b) Projecte de reparcel·lació forçosa de desenvolupament de la unitat d'actuació número 1, redactada pels tècnics Juan Samper i Celso Varela Galán.
  
c) Projecte d'urbanització, redactat pels tècnics Fernando Juan Samper i Celso Varela Galán.
  
I els projectes tècnics específics:
  
a) Projecte de centre de transformació.
  
b) Projecte de línia de mitjana tensió.
  
c) Projecte de línia de baixa tensió.
  
d) Projecte d'enllumenat.
  
Tots ells estan redactats per l'Empresa de Ingeniería Ingeinsa.
  
Vist que el tràmit d'informació pública del programa es desenvolupa simultàniament amb la modificació puntual del Pla General d'Ordenació, que afecta el sector SUP-2 - aquest document és base per a l'ulterior desenvolupament del programa?, l'aprovació i adjudicació d'aquest haurà d'efectuar-se posteriorment a aquell i amb subordinació total a les seues determinacions o amb l'aprovació provisional condicionada a aquests tràmits i condicionants.
  
Atés que el procediment s'inicia d'acord amb el que disposa l'article 45 de la Llei Reguladora de l'Activitat Urbanística, de la Generalitat Valenciana, en concordança amb l'article 32 d'aquest text legal.
  
Atés que l'article 46 de la Llei Reguladora de l'Activitat Urbanística regula la informació pública i simultània competència dels programes d'actuació integrada, establint que a tots els efectes hauria d'anunciar-se mitjançant un edicte publicat en un diari d'informació general editat a la Comunitat Valenciana i, posteriorment o simultàniament, en el Diari Oficial de la Generalitat Valenciana, amb l'advertiment que es poden formular al·legacions, proposicions juridicoeconòmiques en competència i alternatives tècniques. No és preceptiva la notificació formal i individual als propietaris afectats, però abans de la publicació de l'edicte caldrà remetre un avís amb el seu contingut al domicili fiscal de les persones que consten en el cadastre com a titulars de drets afectats per l'actuació proposada.
  
Es podran presentar alternatives tècniques i al·legacions durant 20 dies comptadors des de l'última publicació de l'edicte.
  
Qualsevol persona interessada podrà comparéixer a l'Ajuntament de Sagunt i consultar la documentació que integra la proposta de programa, així com formular, si pertoca, al·legacions o alternatives tècniques dins del termini indicat en el paràgraf anterior i en els termes que estableix el punt 4 de l'article 46 d'aquest text legal.
  
D'altra banda, es fa saber que, durant el període de cinc dies, comptadors a partir del venciment del termini anterior, podran presentar-se les proposicions juridicoeconòmiques de les distintes alternatives tècniques que opten a l'adjudicació del programa, llevat que durant els 10 primers dies d'informació pública alguna persona es comprometa a presentar una alternativa tècnica substancialment distinta a la inicial i en presta caució en la quantia del 2% del cost del programa, percentatge que s'estableix per analogia amb l'article 36 de la Llei de Contractes de les Administracions Públiques. En aquest cas, la pròrroga es farà constar en l'expedient, i s'anunciarà al tauler d'anuncis de l'Ajuntament i es comunicarà a les persones que, per desconéixer-la, presenten pliques prematurament.
  
D'altra banda, les propostes juridicoeconòmiques que es presenten per a optar a l'adjudicació hauran d'incorporar a la seua documentació la justificació d'haver constituït una garantia provisional pel muntant del 2% del pressupost total del programa, aplicant-hi aquest requisit per analogia a l'article 36 de la Llei de Contractes de les Administracions Públiques.
  
L'acte d'obertura de pliques s'efectuarà el dia següent hàbil a la finalització del termini per a presentar-les. Totes les actuacions podran ser objecte de consulta i al·legació per les persones interessades durant els 10 dies següents al d'obertura de pliques. Els competidors, durant aquest període, podran associar-se unint les seues proposicions.
  
Atés que el punt 2.A) de l'article 66 de la Llei Reguladora de l'Activitat Urbanística estableix que «l'urbanitzador pot exercir les prerrogatives següents», entre altres... «a falta d'acord amb els propietaris» sotmetre a informació pública un o diversos projectes de reparcel·lació i, en el mateix sentit el punt 2.D), de l'article 68 de la llei, que textualment diu: «Permutar forçosament, si no hi ha previ acord, les finques originàries dels propietaris per parcel·les edificables, que s'adjudicaran a aquests segons el seu dret.».
  
En vista de tot l'anterior, resolc:
  
Primer
  
Sotmetre al tràmit d'informació pública i simultània competència entre iniciatives el Programa d'Actuació Integrada de la Unitat d'Actuació número 1 del pla parcial que desenvolupa el sector oest del macro/sector SUP-2, que inclou la documentació següent:
  
- Projecte de pla parcial on es procedeix al desenvolupament detallat del sector oest del macro/sector SUP-2, mitjançant la delimitació de dues unitats d'execució.
  
- Projecte d'urbanització per al desenvolupament de la unitat d'actuació número 1 del pla parcial esmentat.
  
Aquesta informació pública haurà de presentar-se en els termes, forma, terminis i persones incloses en la present resolució.
  
Segon
  
Fer l'advertiment que el projecte de reparcel·lació no pot ser sotmés al tràmit d'informació pública exposat, atés que s'incompleixen les previsions de l'article 66 de la Llei Reguladora de l'Activitat Urbanística, de la Generalitat Valenciana, en concordança amb l'article 68 d'aquest text legal.
  
Tercer
  
L'aprovació i adjudicació del programa haurà d'efectuar-se necessàriament posteriorment a l'aprovació definitiva de la modificació del pla general que afecta l'àmbit del SUP-2, i amb la subordinació total a les seues determinacions, o amb l'aprovació provisional condicionada a aquests tràmits i condicions, ja que les seues determinacions són base per a l'ulterior desenvolupament d'aquest programa.
  
Cosa que es fa pública perquè se'n prenga coneixement.